### NN 101/2024 (28.8.2024.), Pravilnik o provedbi državne potpore u ribarstvu za štete od zaštićenih morskih sisavaca

Ministarstvo poljoprivrede, šumarstva i ribarstva

1766

Na temelju članka 55. stavka 10. Zakona o morskom ribarstvu (»Narodne novine« broj 62/17, 130/17, 14/19, 30/23 i 14/24), ministar poljoprivrede, šumarstva i ribarstva donosi

PRAVILNIK

O PROVEDBI DRŽAVNE POTPORE U RIBARSTVU ZA ŠTETE OD ZAŠTIĆENIH MORSKIH SISAVACA

I. OPĆE ODREDBE

Članak 1.

Ovim se Pravilnikom utvrđuje provedba dodjele državne potpore u ribarstvu za štete koje uzrokuju zaštićeni morski sisavci u skladu s Uredbom Komisije (EU) 2022/2473 od 14. prosinca 2022. o proglašenju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 327, 21. 12. 2022.) (u daljnjem tekstu: Uredba Komisije (EU) 2022/2473).

Članak 2.

(1) Pojedini pojmovi u smislu ovoga Pravilnika imaju sljedeće značenje:

1. »Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja)« – tijelo koje vrši isplate korisnicima

2. »Javni doprinos« – svi doprinosi financiranju operacija koji potječu iz proračuna nacionalnih, regionalnih ili lokalnih javnih tijela ili bilo koje Europske grupacije za teritorijalnu suradnju (EGTS) uspostavljene u skladu s Uredbom (EZ) br. 1082/2006 Europskog parlamenta i Vijeća od 5. srpnja 2006. o Europskoj grupaciji za teritorijalnu suradnju (EGTS) (SL L 210, 31. 7. 2006.), proračuna Unije stavljenog na raspolaganje fondovima, proračuna tijela javnog prava ili proračuna udruženja javnih tijela ili tijela javnog prava

3. »Korisnik« – svaka fizička ili pravna osoba koja zadovolji uvjete ovoga Pravilnika

4. »Mala i srednja poduzeća (u daljnjem tekstu: MSP)« – poduzetnici koja ispunjavaju kriterije utvrđene u Prilogu I. Uredbe Komisije (EU) br. 2022/2473)

5. »Ministar« – čelnik središnjeg tijela državne uprave koje je nadležno za poslove ribarstva

6. »Ministarstvo poljoprivrede, šumarstva i ribarstva (u daljnjem tekstu: Ministarstvo)« – središnje tijelo državne uprave nadležno za poslove ribarstva te u ovom slučaju davatelj potpore

7. »Povlastica za gospodarski ribolov na moru (u daljnjem tekstu: povlastica)« – isprava na temelju koje se smije obavljati gospodarski ribolov na moru

8. »Poduzetnik u teškoćama« – znači poduzetnik koji ispunjava kriterije utvrđene u članku 2. točki 18. Uredbe Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26. 6. 2014.), odnosno za kojeg vrijedi najmanje jedna od sljedećih okolnosti:

a) u slučaju društva s ograničenom odgovornošću (osim ­MSP-a koji postoji manje od tri godine) ako je više od polovine njegova temeljnog kapitala izgubljeno zbog prenesenih gubitaka. To se događa kada se odbijanjem prenesenih gubitaka od pričuva (i svih drugih elemenata koji se općenito smatraju dijelom vlastitog kapitala društva) dobije negativan kumulativni iznos koji premašuje polovinu upisanog temeljnog kapitala. Za potrebe ove odredbe »društvo s ograničenom odgovornošću« odnosi se posebno na dvije vrste društava navedene u Prilogu I. Direktivi 2013/34/EU Europskog parlamenta i Vijeća od 26. lipnja 2013. o godišnjim financijskim izvještajima, konsolidiranim financijskim izvještajima i vezanim izvješćima za određene vrste poduzeća, o izmjeni Direktive 2006/43/EZ Europskog parlamenta i Vijeća i o stavljanju izvan snage direktiva Vijeća 78/660/EEZ i 83/349/EEZ (SL L 182, 29. 6. 2013.) (u daljnjem tekstu: Direktiva 2013/34/EU), a »temeljni kapital« ovisno o slučaju obuhvaća sve premije na dionice,

b) u slučaju društva u kojem najmanje nekoliko njegovih članova snosi neograničenu odgovornost za dug društva (osim MSP-a koji postoji manje od 3 godine), ako je više od polovine njegova kapitala navedenog u financijskom izvještaju društva izgubljeno zbog prenesenih gubitaka. Za potrebe ove odredbe »društvo u kojem najmanje nekoliko članova snosi neograničenu odgovornost za dug društva« odnosi se posebno na vrste društva navedene u Prilogu II. Direktivi Vijeća 2013/34/EU

c) ako se nad poduzetnikom provodi cjelokupni stečajni postupak ili on ispunjava kriterije u skladu s nacionalnim pravom da se nad njim provede cjelokupni stečajni postupak na zahtjev vjerovnika,

d) ako je poduzetnik primio potporu za sanaciju, a još nije nadoknadio zajam ili okončao jamstvo ili je primio potporu za restrukturiranje, a još je podložan planu restrukturiranja

e) u slučaju poduzetnika koji nije MSP, ako je tijekom zadnje dvije godine omjer knjigovodstvenog duga i kapitala poduzetnika bio veći od 7,5 i EBITDA koeficijent pokrića kamata poduzetnika bio je niži od 1,0

9. »Radni dan« – svaki dan koji nije subota, nedjelja ili blagdan odnosno svaki dan kad Uprava ribarstva radi

10. »Ribolovna aktivnost« – znači potraga za ribom, bacanje, polaganje, povlačenje i potezanje ribolovne opreme, izvlačenje ulova na palubu, prekrcaj, zadržavanje na palubi, prerada na brodu, prebačaj, stavljanje u kaveze, tov i iskrcaj ribe i proizvoda ribarstva

11. »Ribolovni dan« – svaki dan kada se obavlja ribolovna aktivnost, a koji je evidentiran sukladno Zakonu o morskom ribarstvu te u skladu s propisima iz područja dostave očevidnika i/ili izvješća o ulovu u gospodarskom ribolovu.

(2) Ostali pojmovi u smislu ovoga Pravilnika imaju jednako značenje kao pojmovi uporabljeni u Uredbi Komisije (EU) 2022/2473, Uredbi (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354 od 28. 12. 2013.), Uredbi (EU) 2021/1139 Europskog parlamenta i Vijeća od 7. srpnja 2021. o uspostavi Europskog fonda za pomorstvo, ribarstvo i akvakulturu i izmjeni Uredbe (EU) 2017/1004 (SL L 247, 13. 7. 2021.) i Pravilniku o dodjeli državne potpore u sektoru ribarstva i akvakulture (»Narodne novine«, broj 36/15).

Rodno značenje

Članak 3.

Izrazi koji se koriste u ovome Pravilniku, a imaju rodno značenje odnose se jednako na muški i ženski rod.

Predmet i korisnik potpore

Članak 4.

(1) Predmet potpore je otklanjanje štete nanesene ulovima u sektoru ribarstva koju su prouzročili zaštićeni morski sisavci, u skladu s člankom 53. stavkom 2. točkom b) Uredbe Komisije (EU) 2022/2473.

(2) Štete iz stavka 1. ovoga članka podrazumijeva štete nanesene na ulovu uzrokovane u ribolovu sljedećim skupinama ribolovnih alata:

a) jednostrukim i trostrukim mrežama stajačicama ili

b) pridnenim povlačnim mrežama – koćama ili

c) okružujućim mrežama plivaricama – srdelarama.

(3) Za utvrđivanje štete na ulovu uzrokovane u ribolovu alatima iz stavka 2. točaka a) i b) ovoga članka u obzir se uzimaju sljedeće vrste: list, oslić, bukva, trlja blatarica, lokarda, orada, muzgavac, ušata i sipa.

(4) Za utvrđivanje štete na ulovu uzrokovane u ribolovu alatima iz stavka 2. točke c) ovoga članka u obzir se uzimaju sljedeće vrste: srdela i inćun.

(5) Korisnik potpore iz stavka 1. ovoga članka je ovlaštenik povlastice.

II. UVJETI PRIHVATLJIVOSTI I OBVEZE KORISNIKA

Osnovni uvjeti prihvatljivosti

Članak 5.

(1) Za dodjelu potpore na temelju ovoga Pravilnika moraju biti zadovoljeni sljedeći osnovni uvjeti:

a) korisnik mora imati podmirene financijske obveze prema Državnom proračunu Republike Hrvatske po osnovi javnih davanja

b) korisnik mora dati suglasnost za objavljivanje informacija o dodijeljenoj potpori u skladu s člankom 9. stavkom 1. te Prilogom III. Uredbe Komisije (EU) 2022/2473

c) korisnik ne smije biti poduzetnik u teškoćama iz članka 2. stavka 1. točke 8. ovoga Pravilnika, osim ako je postao poduzetnik u teškoćama zbog štete iz članka 4. stavka 1. ovoga Pravilnika

d) šteta koja je predmet potpore mora biti dokumentirana i prijavljena davatelju potpore putem propisanog obrasca koji se dostavlja uz Zahtjev za potporu, sa podacima o šteti iz kalendarske godine koja prethodi godini podnošenja Zahtjeva za potporu

e) predmet potpore ne smije biti financiran nikakvim drugim javnim doprinosima.

(2) Uvjet dostave propisanog obrasca iz stavka 1. točke d) ovoga članka primjenjuje se počevši od Zahtjeva za potporu koji se podnosi u 2025. godini za štete nastale u 2024. godini.

Specifični uvjeti prihvatljivosti

Članak 6.

(1) Uz uvjete iz članka 5. ovoga Pravilnika, za dodjelu potpore na temelju ovoga Pravilnika moraju biti zadovoljeni i sljedeći uvjeti za svako ribarsko plovilo koje je predmet potpore:

a) korisnik mora biti ovlaštenik povlastice izdane na ribarsko plovilo koje je predmet potpore u trenutku podnošenja Zahtjeva za potporu

b) povlastica izdana na ribarsko plovilo koje je predmet potpore mora biti važeća i imati upisan ribolovni alat koji je predmet potpore sukladno članku 4. stavka 2. ovoga Pravilnika, u trenutku podnošenja Zahtjeva za potporu

c) ribarsko plovilo koje je predmet potpore mora biti u funkciji u trenutku podnošenja Zahtjeva za potporu

d) u slučaju pridnenih povlačnih mreža – koća i okružujućih mreža plivarica – srdelara, ribarsko plovilo mora biti autorizirano u tom segmentu ribolova

e) ribarsko plovilo mora imati dostatnu minimalnu ribolovnu aktivnost od 60 ribolovnih dana ostvarenih ribolovnim alatima iz članka 4. stavka 2. točke a) ili b) ili c) ovoga Pravilnika u kalendarskoj godini koja prethodi godini podnošenja Zahtjeva za potporu, pri čemu se ribolovni dani računaju samo po jednoj skupini ribolovnih alata iz članka 4. stavka 2. ovoga Pravilnika.

(2) Iznimno od stavka 1. ovoga članka, ako je tijekom kalendarske godine koja prethodi godini podnošenja Zahtjeva za potporu ili u godini podnošenja Zahtjeva za potporu do podnošenja Zahtjeva za potporu povlastica izdana za ribarsko plovilo koje je predmet potpore prenesena na drugo ribarsko plovilo istoga ovlaštenika, za dodjelu potpore za ribarsko plovilo sa kojega je povlastica prenesena moraju biti ispunjeni sljedeći uvjeti:

a) ribarsko plovilo s kojega je prenesena povlastica

– nije bilo aktivno kao ribarsko plovilo odnosno istim nije obavljan ribolov od dana prijenosa povlastice na drugo plovilo do 31. prosinca godine koja prethodi godini podnošenja Zahtjeva za potporu

– ima dostatnu minimalnu ribolovnu aktivnost od ukupno 60 ribolovnih dana ostvarenih ribolovnim alatima iz članka 4. stavka 2. točke a) ili b) ili c) ovoga Pravilnika u kalendarskoj godini koja prethodi godini podnošenja Zahtjeva za potporu, pri čemu se ribolovni dani računaju samo po jednoj skupini ribolovnih alata iz članka 4. stavka 2. ovoga Pravilnika

– u slučaju okružujućih mreža plivarica – srdelara i pridnenih povlačnih mreža – koća, bilo je autorizirano u tome segmentu ribolova u kalendarskoj godini koja prethodi godini podnošenja Zahtjeva za potporu do prijenosa povlastice na drugo plovilo

b) ribarsko plovilo na koje je prenesena povlastica

– je novo ribarsko plovilo odnosno nije bilo u Registru ribarske flote Republike Hrvatske i nije obavljalo ribolov prije prijenosa povlastice na to plovilo ili

– nije bilo aktivno kao ribarsko plovilo odnosno istim nije obavljan ribolov od 1. siječnja godine koja prethodi godini podnošenja Zahtjeva za potporu do dana prijenosa povlastice na to plovilo, ako je bilo u Registru ribarske flote Republike Hrvatske i prije prijenosa povlastice na to plovilo

c) povlastica koja je prenesena na drugo ribarsko plovilo je važeća u trenutku podnošenja Zahtjeva za potporu

d) korisnik je ovlaštenik povlastice koja je prenesena na drugo ribarsko plovilo.

(3) U slučaju iz stavka 2. ovoga članka, ako korisnik osim za ribarsko plovilo s kojeg je povlastica prenesena podnosi Zahtjev za potporu i za ribarsko plovilo na koje je povlastica prenesena, za dodjelu potpore za ribarsko plovilo na koje je povlastica prenesena, predmetno plovilo na koje je povlastica prenesena mora ispunjavati sljedeće uvjete:

a) mora imati važeću povlasticu u trenutku podnošenja Zahtjeva za potporu

b) mora biti u funkciji u trenutku podnošenja Zahtjeva za potporu

c) ima dostatnu minimalnu ribolovnu aktivnost od ukupno 60 ribolovnih dana ostvarenih ribolovnim alatima iz članka 4. stavka 2. točke a) ili b) ili c) ovoga Pravilnika u kalendarskoj godini koja prethodi godini podnošenja Zahtjeva za potporu, pri čemu se ribolovni dani računaju samo po jednoj skupini ribolovnih alata iz članka 4. stavka 2. ovoga Pravilnika

d) u slučaju okružujućih mreža plivarica – srdelara i pridnenih povlačnih mreža – koća, mora biti autorizirano u tome segmentu ribolova

e) mora biti novo ribarsko plovilo odnosno ribarsko plovilo koje nije bilo u Registru ribarske flote Republike Hrvatske prije prijenosa povlastice na to plovilo ili mora biti ribarsko plovilo koje nije bilo aktivno kao ribarsko plovilo odnosno kojim nije obavljan ribolov od 1. siječnja godine koja prethodi godini podnošenja Zahtjeva za potporu do dana prijenosa povlastice na to plovilo, ako je ribarsko plovilo bilo u Registru ribarske flote Republike Hrvatske i prije prijenosa povlastice na to plovilo.

(4) U slučaju iz stavka 2. ovoga članka, potporu za ribarsko plovilo sa kojega je prenesena povlastica može ostvariti samo korisnik koji je bio ovlaštenik povlastice do dana prijenosa povlastice sa toga plovila.

(5) U slučaju iz stavka 3. ovoga članka, potporu za ribarsko plovilo na koje je prenesena povlastica, ako se radi o ribarskom plovilu koje je bilo u Registru ribarske flote Republike Hrvatske i prije prijenosa povlastice na to plovilo, može ostvariti samo korisnik koji je ovlaštenik povlastice od dana prijenosa povlastice do 31. prosinca koja prethodi godini podnošenja Zahtjeva za potporu te u trenutku podnošenja Zahtjeva za potporu.

(6) Za potrebe stavaka 4. i 5. ovoga članka, korisnik za ribarsko plovilo s kojega je povlastica prenesena na drugo ribarsko plovilo, može ostvariti potporu prema količini iskrcaja ostvarenoj od 1. siječnja godine koja prethodni godini podnošenja Zahtjeva za potporu do dana prijenosa povlastice na drugo ribarsko plovilo odnosno prema količini iskrcaja ostvarenoj od dana prijenosa povlastice na to plovilo do 31. prosinca godine koja prethodi godini podnošenja Zahtjeva za potporu za ribarsko plovilo na koje je povlastica prenesena.

(7) Uvjet iz stavka 1. točke c) odnosno stavka 3. točke b) ovoga članka ne primjenjuje se ako je ribarsko plovilo imalo pomorsku nesreću ili nezgodu i posljedično tomu nije u funkciji u trenutku podnošenja Zahtjeva za potporu, a što je korisnik dužan dokazati odgovarajućom dokumentacijom.

Neprihvatljivost Zahtjeva za potporu

Članak 7.

(1) Neprihvatljivi su Zahtjevi za potporu ako je korisnik:

a) počinio teški prekršaj na temelju članka 42. Uredbe Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (SL L 286 od 29. 10. 2008.) (u daljnjem tekstu: Uredba (EZ) br. 1005/2008) ili članka 90. Uredbe (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343 od 22. 12. 2009.) ili drugog zakonodavnog akta Europskog parlamenta i Vijeća u okviru Zajedničke ribarstvene politike, a što je utvrđeno od strane nadležnog tijela

b) bio ili jest uključen u rad, upravljanje ili posjedovanje ribarskog plovila koje se nalazi na Unijinom popisu nezakonitog, neprijavljenog i nereguliranog (NNN) ribolova iz članka 40. stavka 3. Uredbe (EZ) br. 1005/2008 ili plovila koje plovi pod zastavom zemlje s popisa nekooperativnih trećih zemalja iz članka 33. te Uredbe

c) počinio prijevaru kako je definirana u članku 3. Direktive (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L198, 28. 7. 2017.) u okviru Europskog fonda za pomorstvo i ribarstvo ili Europskog fonda za pomorstvo, ribarstvo i akvakulturu.

(2) Detaljne odredbe za primjenu uvjeta prihvatljivosti iz stavka 1. ovoga članka propisane su Pravilima prihvatljivosti i sukladnosti zahtjeva za potporu u okviru Europskog fonda za pomorstvo, ribarstvo i akvakulturu, u skladu s Delegiranom uredbom Komisije (EU) 2022/2181 оd 29. lipnja 2022. o dopuni Uredbe (EU) 2021/1139 Europskog parlamenta i Vijeća o Europskom fondu za pomorstvo, ribarstvo i akvakulturu u pogledu razdoblja i datuma neprihvatljivosti zahtjeva za potporu (SL L 288, 9. 11. 2022.). Pravila prihvatljivosti i sukladnosti zahtjeva za potporu u okviru Europskog fonda za pomorstvo, ribarstvo i akvakulturu dostupna su na mrežnim stranicama Uprave ribarstva (https://euribarstvo.hr/).

Obveze korisnika

Članak 8.

(1) Korisnik je dužan djelovati u skladu s uvjetima iz članka 7. stavka 1. ovoga Pravilnika tijekom razdoblja dodjele potpore te, ako se tijekom tog razdoblja utvrdi da korisnik ne poštuje pravila Zajedničke ribarstvene politike, potpora se vraća razmjerno težini povrede.

(2) Korisnik je dužan dostavljati točne i istinite podatke i/ili izjave te postupati u skladu s odredbama ovoga Pravilnika.

(3) Korisnik je dužan omogućiti kontrolu na terenu te čuvati i omogućiti dostupnost dokumentacije sukladno članku 15. ovoga Pravilnika.

III. FINANCIRANJE

Članak 9.

(1) Potpora podrazumijeva dodjelu bespovratnih novčanih sredstava u obliku naknade za otklanjanje šteta iz članka 4. stavka 1. ovoga Pravilnika.

(2) Sredstva potpore na temelju ovoga Pravilnika osiguravaju se iz državnog proračuna Republike Hrvatske.

(3) Iznos sredstava potpore iz stavka 2. ovoga članka na godišnjoj razini određuje se Odlukom o raspoređivanju i korištenju novčanih sredstava namijenjenih za dodjelu državne potpore u ribarstvu za štete koje uzrokuju zaštićene životinje koju donosi ministar.

(4) Iznos potpore obračunava se sukladno izračunu i uputama iz Priloga I. ovoga Pravilnika, koji je njegov sastavni dio.

(5) Na temelju članka 53. stavka 9. Uredbe Komisije (EU) 2022/2473 udio javne potpore iznosi 100 posto iznosa naknade za otklanjanje šteta izračunate sukladno stavku 4. ovoga članka i Prilogu I. ovoga Pravilnika.

(6) Potpora se dodjeljuje po ribarskom plovilu, a najviši iznos potpore po plovilu može iznositi 15.000,00 eura.

IV. ZAHTJEV ZA POTPORU, POSTUPAK OBRADE I ODLUČIVANJE

Podnošenje Zahtjeva za potporu

Članak 10.

(1) Zahtjev za potporu se podnosi na temelju ovoga Pravilnika jednom godišnje, na obrascu Zahtjeva za potporu koji je dostupan na mrežnim stranicama Ministarstva, Uprave ribarstva (www.mps.hr/ribarstvo/).

(2) Prilikom podnošenja Zahtjeva za potporu korisnik uz obrazac Zahtjeva za potporu obavezno prilaže dokumentaciju koja je propisana Prilogom Zahtjeva za potporu i njegov je sastavni dio.

(3) Obrazac Zahtjeva za potporu popunjava se u elektroničkom obliku ili ručno, a u slučaju da se popunjava ručno, mora biti ispunjen pregledno i čitljivo, jer se u protivnom neće razmatrati, te se, potpisan i ovjeren od strane korisnika, kao i popratna dokumentacija, podnosi u tiskanom obliku preporučenom poštom ili osobno, u zatvorenoj omotnici na čijoj poleđini treba čitko ispisati ime i adresu pošiljatelja i dostaviti je na adresu:

Uprava ribarstva

Ulica grada Vukovara 78, 10000 Zagreb

s naznakom:

»Zahtjev za dodjelu državne potpore u ribarstvu za štete od zaštićenih morskih sisavaca – NE OTVARATI«.

(4) Korisnici koji su Zahtjev za potporu i popratnu dokumentaciju u 2024. godini podnijeli prije stupanja na snagu ovoga Pravilnika, nisu obvezni podnositi i Zahtjev za potporu na obrascu iz stavka 1. i dokumentaciju iz stavka 2. ovoga članka.

(5) Za potrebe stavka 4. ovoga članka, na Zahtjev za potporu i popratnu dokumentaciju podnesene u 2024. godini prije stupanja na snagu ovoga Pravilnika primjenjuju se odredbe ovoga Pravilnika.

(6) Rok za podnošenje Zahtjeva za potporu traje od 1. siječnja do 1. svibnja.

(7) Iznimno od stavka 6. ovoga članka, rok za podnošenje Zahtjeva za potporu u 2024. godini je 30 dana od stupanja na snagu ovoga Pravilnika.

Obrada Zahtjeva za potporu

Članak 11.

(1) Administrativnu obradu Zahtjeva za potporu obavlja Uprava ribarstva, na temelju dostavljenoga Zahtjeva za potporu, dokumentacije iz članka 10. stavaka 2. i 4. ovoga Pravilnika te službenih evidencija koje vodi Uprava ribarstva.

(2) Prilikom administrativne kontrole Zahtjeva za potporu utvrđuje se pravovremenost, potpunost te udovoljavanje propisanim uvjetima i kriterijima.

(3) Ako je Zahtjev za potporu nepotpun ili ako je potrebno tražiti dodatna obrazloženja/ispravke vezane uz dostavljenu dokumentaciju, Uprava ribarstva će korisniku izdati Zahtjev za dopunu/obrazloženje/ispravak (u daljnjem tekstu: Zahtjev za dopunu).

(4) Korisnik je dužan dostaviti traženu dokumentaciju/obrazloženje/ispravak iz stavka 3. ovoga članka preporučenom poštom s povratnicom, osobno Upravi ribarstva ili putem elektroničke pošte, u roku od 15 radnih dana od prvog sljedećeg dana nakon dana zaprimanja Zahtjeva za dopunu.

(5) Danom zaprimanja Zahtjeva za dopunu smatra se datum obavljene dostave Zahtjeva za dopunu putem elektroničke pošte.

(6) Dostava iz stavka 5. ovoga članka smatra se obavljenom u trenutku kad je Zahtjev za dopunu zabilježen na poslužitelju za primanje poruka.

(7) Korisnik je dužan putem elektroničke pošte potvrditi primitak Zahtjeva za dopunu.

(8) Ako korisnik ne dostavi traženu dokumentaciju/obrazloženje/ispravaka u roku iz stavka 4. ovoga članka, Uprava ribarstva će dostavu Zahtjeva za dopunu iz stavka 3. ovoga članka ponoviti preporučenom poštom.

(9) U slučaju iz stavka 8. ovoga članka, korisnik je dužan dostaviti traženu dokumentaciju Upravi ribarstva u roku od 15 radnih dana od prvog sljedećeg dana nakon dana zaprimanja Zahtjeva za dopunu odnosno dana kada je korisnik zaprimio preporučenu pošiljku.

(10) Ako korisnik ne preuzme Zahtjev za dopunu niti nakon ponovljene dostave, Zahtjev za dopunu će se objaviti na oglasnoj ploči Ministarstva, Uprave ribarstva u Zagrebu, te će se dostava smatrati obavljenom istekom osmoga dana od dana objave Zahtjeva za dopunu na oglasnoj ploči.

(11) Datumom podnošenja potpunog Zahtjeva za potporu smatra se datum slanja tražene dokumentacije i/ili tražene dopune/obrazloženja/ispravka iz stavka 4. odnosno 9. ovoga članka.

Odlučivanje o Zahtjevu za potporu

Članak 12.

Nakon završetka administrativne kontrole Zahtjeva za potporu Uprava ribarstva će donijeti:

a) Rješenje o dodjeli sredstava u slučaju ispunjavanja uvjeta i kriterija propisanih ovim Pravilnikom ili

b) Rješenje o odbijanju u slučaju:

− neispunjavanja uvjeta i kriterija propisanih ovim Pravilnikom

− nepravovremeno podnesenih Zahtjeva za potporu

− nedostavljanja dopune/obrazloženja/ispravka kako je propisano člankom 11. ovoga Pravilnika ako to utječe na prihvatljivost Zahtjeva za potporu u cijelosti

− negativnog nalaza kontrole na terenu ili onemogućavanja obavljanja kontrole na terenu

− namjernog davanja neistinitih informacija od strane korisnika.

Promjene podataka o korisniku

Članak 13.

(1) Promjene podataka o korisniku podrazumijevaju promjenu podataka koji se odnose na podneseni Zahtjev za potporu, kao što su promjene naziva korisnika, osobe ovlaštene za zastupanje, adrese sjedišta, imena banke i/ili broja žiro-računa banke/IBAN, model i/ili poziv na broj primatelja na koji će mu biti isplaćena sredstva.

(2) U slučaju promjena iz stavka 1. ovoga članka, korisnik je dužan od dana podnošenja Zahtjeva za potporu do isteka razdoblja od pet godina od zadnje primljene uplate financijskih sredstava na temelju ovoga Pravilnika, dostaviti Obavijest o promjeni u roku od 15 radnih dana od njihova nastanka.

(3) Uz Obavijest o promjeni iz stavka 2. ovoga članka, korisnik je dužan priložiti odgovarajuću dokumentaciju kojom se predmetna promjena potkrepljuje.

(4) Uprava ribarstva će prema zaprimljenoj Obavijesti o promjeni iz stavka 2. ovoga članka donijeti Rješenje o izmjeni Rješenja o dodjeli sredstava, ako promjena ima utjecaj na isto.

(5) Rješenjem o izmjeni Rješenja o dodjeli sredstava iz stavka 4. ovoga članka ne može se promijeniti iznos potpore koji je već određen Rješenjem iz članka 12. stavka 1. točke a) ovoga Pravilnika.

(6) Obavijest o promjeni iz stavka 2. ovoga članka dostavlja se Upravi ribarstva preporučenom poštom s povratnicom na adresu:

Uprava ribarstva

Ulica grada Vukovara 78, 10000 Zagreb

uz naznaku:

»Obavijest o promjeni – državna potpora u ribarstvu za štete od zaštićenih morskih sisavaca«

V. ISPLATA POTPORE

Članak 14.

(1) Potpora se isplaćuje na račun korisnika na temelju Rješenja o dodjeli sredstava.

(2) Isplate sukladno Rješenjima o dodjeli sredstava vrši Agencija za plaćanja.

VI. KONTROLA NA TERENU I ČUVANJE DOKUMENTACIJE

Članak 15.

(1) Kontrolu na terenu provode djelatnici Uprave ribarstva.

(2) Kontrola na terenu iz stavka 1. ovoga članka provodi se po potrebi i u bilo kojem trenutku od dana podnošenja Zahtjeva za potporu.

(3) Korisnik je dužan čuvati i omogućiti uvid u svu dokumentaciju koja se odnosi na dodijeljenu potporu ovlaštenim osobama Uprave ribarstva.

(4) Rok za čuvanje dokumentacije iz stavka 3. ovoga članka je tri godine nakon izvršenog konačnog plaćanja.

Članak 16.

(1) Pri obavljanju kontrole na terenu ovlaštene osobe iz članka 15. stavka 1. ovoga Pravilnika, mogu pregledati plovilo te dokumentaciju koja se odnosi na ostvarivanje prava sukladno ovome Pravilniku.

(2) Ako se za to ukaže potreba, ovlaštene osobe iz članka 15. stavka 1. ovoga Pravilnika mogu izvještavati nadležna tijela i tražiti provođenje određenog postupka ako sami nisu ovlašteni izravno postupiti te prikupljati podatke i obavijesti od odgovornih osoba, svjedoka, vještaka i drugih osoba kad je to potrebno za obavljanje poslova kontrole.

(3) Korisnik je dužan ovlaštenim osobama iz članka 15. stavka 1. ovoga Pravilnika omogućiti obavljanje kontrole na terenu, pružiti potrebne podatke i obavijesti te osigurati uvjete za njihov nesmetani rad.

(4) Ovlaštene osobe iz članka 15. stavka 1. ovoga Pravilnika dužne su se prilikom kontrole na terenu identificirati javnom ispravom kojom se dokazuje identitet.

VII. POVRAT SREDSTAVA

Članak 17.

(1) Uprava ribarstva će Rješenjem o povratu sredstava od korisnika zahtijevati povrat u slučaju:

a) ako se naknadnom administrativnom kontrolom i/ili revizijskim nadzorom utvrdi nepravilnost s financijskim učinkom

b) ako se naknadnom administrativnom kontrolom utvrdi administrativna pogreška s financijskim učinkom

c) ako je korisnik ostvario sredstva na temelju netočnih podataka i/ili ako je ostvario potporu protivno uvjetima i odredbama nacionalnih propisa Republike Hrvatske i propisa Europske unije

d) ako korisnik ne dopusti obavljanje kontrole na terenu i/ili inspekcijskog nadzora

e) ako korisnik ne postupa u skladu s člankom 8. stavkom 1. ovoga Pravilnika

f) ako korisnik ne udovoljava uvjetima i obvezama propisanima ovim Pravilnikom, nacionalnim propisima ili propisima Europske unije

g) kada su nadležna pravosudna tijela pravomoćnom presudom proglasile krivim korisnika za počinjenje kaznenih djela u kaznenom postupku pokrenutom na temelju sumnje na prijevaru.

(2) Na temelju Rješenja o povratu sredstava korisnik je dužan u roku od 30 dana od dana zaprimanja Rješenja izvršiti povrat sredstava na način određen Rješenjem.

(3) Ako korisnik nije postupio sukladno Rješenju o povratu sredstava, na iznos koji podliježe povratu se nakon isteka roka iz stavka 2. ovoga članka obračunava zakonska zatezna kamata.

(4) U slučaju nepoštivanja roka za povrat sredstava Uprava ribarstva će pokrenuti postupak ovrhe na računu dužnika u skladu s propisima Republike Hrvatske i/ili će zatražiti zaštitu svojih prava putem nadležnog suda.

Članak 18.

(1) Iznimno od članka 17. stavka 2. ovoga Pravilnika, korisnik može iznos duga vratiti u obrocima, uz suglasnost Uprave ribarstva koja se daje na temelju obavijesti o namjeri obročnog vraćanja duga.

(2) Obavijest o namjeri obročnog vraćanja duga iz stavka 1. ovoga članka korisnik dostavlja Upravi ribarstva u roku od 15 dana od dana zaprimanja Rješenja o povratu sredstava.

(3) Korisnik može vratiti iznos duga u najviše četiri rate u roku od jedne godine.

(4) Ako korisnik nije postupio sukladno suglasnosti iz stavka 1. ovoga članka, na iznos duga u pojedinom obroku koji podliježe povratu se nakon isteka roka za povrat navedenom u suglasnosti iz stavka 1. ovoga članka obračunava zakonska zatezna kamata.

(5) U slučaju da korisnik ne vrati najmanje dvije rate na temelju suglasnosti za obročnu otplatu duga iz stavka 1. ovoga članka, Uprava ribarstva će pokrenuti postupak ovrhe na račun dužnika u skladu sa propisima Republike Hrvatske i/ili će zatražiti zaštitu svojih prava putem nadležnog suda.

VIII. OTKLANJANJE POGREŠAKA

Članak 19.

(1) Uprava ribarstva može Ispravkom akta kojega je donijela na temelju ovoga Pravilnika ispraviti pogreške u imenima ili brojevima, pisanju ili računanju te druge očite netočnosti u predmetnom aktu ili u njegovim ovjerenim prijepisima.

(2) Ispravak pogreške proizvodi pravni učinak od dana od kojeg proizvodi učinak akta koji se ispravlja.

IX. PRAVNI LIJEK

Članak 20.

(1) Protiv rješenja koja proizlaze iz ovoga Pravilnika nije dopušten prigovor odnosno žalba, ali se može pokrenuti upravni spor.

(2) Upravna tužba ne odgađa izvršenje rješenja koja proizlaze iz ovoga Pravilnika.

X. PRIJELAZNE I ZAVRŠNE ODREDBE

Članak 21.

Postupci započeti prema odredbama Pravilnika o uvjetima, kriterijima i načinu dodjele državne potpore u okviru programa potpore »Zaštita i obnova morske bioraznolikosti i morskih ekosustava i režimi naknade u okviru održivih ribolovnih aktivnosti« – kompenzacija za štete na ulovima koju uzrokuju sisavci (»Narodne novine«, broj 84/17, 20/19 i 104/21), dovršit će se prema odredbama ovoga Pravilnika.

Prestanak važenja propisa

Članak 22.

Danom stupanja na snagu ovoga Pravilnika prestaje važiti Pravilnik o uvjetima, kriterijima i načinu dodjele državne potpore u okviru programa potpore »Zaštita i obnova morske bioraznolikosti i morskih ekosustava i režimi naknade u okviru održivih ribolovnih aktivnosti« – kompenzacija za štete na ulovima koju uzrokuju sisavci (»Narodne novine«, broj 84/17, 20/19 i 104/21).

Stupanje na snagu

Članak 23.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 324-01/24-01/281
 Urbroj: 525-12/709-24-1
 Zagreb, 2. kolovoza 2024.

Potpredsjednik Vlade i ministar poljoprivrede, šumarstva i ribarstva
 Josip Dabro, v. r.

PRILOG I.

IZRAČUN POTPORE ZA ŠTETE OD ZAŠTIĆENIH MORSKIH SISAVACA

1. Mreže stajaćice

1.1. Jednostruke mreže stajaćice

Potpora (EUR) = varijabilni dio + fiksni dio

pri čemu:

Varijabilni dio = koeficijent x količina iskrcaja po vrstama\* x prosječna cijena po vrstama\*\*

Koeficijent = 0,408

Fiksni dio = 798,00 eura

\* Količina iskrcaja po vrstama podrazumijeva količinu iskrcaja vrsta iz članka 4. stavka 3. ovoga Pravilnika, ulovljenih jednostrukom mrežom stajaćicom u kalendarskoj godini koja prethodi godini podnošenja Zahtjeva za potporu, odnosno u razdoblju iz članka 6. stavka 6. ovoga Pravilnika, ako je primjenjivo.

Podaci o količini iskrcaja se uzimaju iz službenih evidencija koje vodi Uprava ribarstva te se u obzir uzimaju samo količine za koje je očevidnik/izvješće o ulovu točno ispunjen te dostavljen u propisanom roku i na propisani način.

\*\* Prosječna cijena po vrstama podrazumijeva prosječnu cijenu vrsta iz članka 4. stavka 3. ovoga Pravilnika u kalendarskoj godini koja prethodi godini podnošenja Zahtjeva za potporu. Podaci o prosječnim cijenama se uzimaju iz službenih evidencija Uprave ribarstva.

1.2. Trostruke mreže stajaćice

Potpora (EUR) = varijabilni dio + fiksni dio

pri čemu:

Varijabilni dio = koeficijent x količina iskrcaja po vrstama\* x prosječna cijena po vrstama\*\*

Koeficijent = 0,548

Fiksni dio = 1.195,00 eura

\* Količina iskrcaja po vrstama podrazumijeva količinu iskrcaja vrsta iz članka 4. stavka 3. ovoga Pravilnika, ulovljenih trostrukom mrežom stajaćicom u kalendarskoj godini koja prethodi godini podnošenja Zahtjeva za potporu odnosno u razdoblju iz članka 6. stavka 6. ovoga Pravilnika, ako je primjenjivo.

Podaci o količini iskrcaja se uzimaju iz službenih evidencija koje vodi Uprava ribarstva te se u obzir uzimaju samo količine za koje je očevidnik/izvješće o ulovu točno ispunjen te dostavljen u propisanom roku i na propisani način.

\*\* Prosječna cijena po vrstama podrazumijeva prosječnu cijenu vrsta iz članka 4. stavka 3. ovoga Pravilnika u kalendarskoj godini koja prethodi godini podnošenja Zahtjeva za potporu. Podaci o prosječnim cijenama se uzimaju iz službenih evidencija Uprave ribarstva.

2. Pridnene povlačne mreže – koće

Potpora (EUR) = varijabilni dio + fiksni dio

pri čemu:

Varijabilni dio = koeficijent x količina iskrcaja po vrstama\* x prosječna cijena po vrstama\*\*

Koeficijent = 0,123

Fiksni dio = 72,00 eura

\* Količina iskrcaja po vrstama podrazumijeva količinu iskrcaja vrsta iz članka 4. stavka 3. ovoga Pravilnika, ulovljenih pridnenom povlačnom mrežom – koćom u kalendarskoj godini koja prethodi godini podnošenja Zahtjeva za potporu odnosno u razdoblju iz članka 6. stavka 6. ovoga Pravilnika, ako je primjenjivo.

Podaci o količini iskrcaja se uzimaju iz službenih evidencija koje vodi Uprava ribarstva te se u obzir uzimaju samo količine za koje je očevidnik/izvješće o ulovu točno ispunjen te dostavljen u propisanom roku i na propisani način.

\*\* Prosječna cijena po vrstama podrazumijeva prosječnu cijenu vrsta iz članka 4. stavka 3. ovoga Pravilnika u kalendarskoj godini koja prethodi godini podnošenja Zahtjeva za potporu. Podaci o prosječnim cijenama se uzimaju iz službenih evidencija Uprave ribarstva.

3. Okružujuće mreže plivarice – srdelare

3.1. Okružujuća mreža plivarica – srdelara (unutarnja – Kanalska područja)

Izračun iz ove točke se primjenjuje na ribarska plovila koja obavljaju ribolov okružujućom mrežom plivaricom – srdelarom u Kanalskim područjima, kako slijedi:

• plovila duljine preko svega manje ili jednake 12 metara (≤ 12 metara) i

• plovila duljine preko svega veće od 12 metara, a manje ili jednake 18 metara (> 12 metara ≤ 18 metara) za koja je podnesen i kojima je prihvaćen Iskaz interesa za rad u Kanalskim područjima te kojima nije ostvaren ulov veći od 280 tona u kalendarskoj godini koja prethodi godini podnošenja Zahtjeva za potporu

Potpora (EUR) = varijabilni dio + fiksni dio

pri čemu:

Varijabilni dio = koeficijent x količina iskrcaja po vrstama\* x prosječna cijena po vrstama\*\*

Koeficijent = 0,05

Fiksni dio = 1.808,00 eura

\* Količina iskrcaja po vrstama podrazumijeva količinu iskrcaja vrsta iz članka 4. stavka 4. ovoga Pravilnika, ulovljenih okružujućom mrežom plivaricom – srdelarom u kalendarskoj godini koja prethodi godini podnošenja Zahtjeva za potporu odnosno u razdoblju iz članka 6. stavka 6. ovoga Pravilnika, ako je primjenjivo.

Podaci o količini iskrcaja se uzimaju iz službenih evidencija koje vodi Uprava ribarstva te se u obzir uzimaju samo količine za koje je očevidnik/izvješće o ulovu točno ispunjen te dostavljen u propisanom roku i na propisani način.

\*\* Prosječna cijena po vrstama podrazumijeva prosječnu cijenu vrsta iz članka 4. stavka 4. ovoga Pravilnika u kalendarskoj godini koja prethodi godini podnošenja Zahtjeva za potporu. Podaci o prosječnim cijenama se uzimaju iz službenih evidencija Uprave ribarstva.

3.2. Okružujuća mreža plivarica – srdelara (vanjska područja)

Izračun iz ove točke se primjenjuje na ribarska plovila koja obavljaju ribolov okružujućom mrežom plivaricom – srdelarom u vanjskim područjima, odnosno plovila koja obavljaju ribolov okružujućom mrežom plivaricom – srdelarom, a nisu obuhvaćena točkom 3.1. ovoga Priloga.

Potpora (EUR) = varijabilni dio + fiksni dio

pri čemu:

Varijabilni dio = koeficijent × količina iskrcaja po vrstama\* × prosječna cijena po vrstama\*\*

Koeficijent = 0,031

Fiksni dio = 1.273,00 eura

\* Količina iskrcaja po vrstama podrazumijeva količinu iskrcaja vrsta iz članka 4. stavka 4. ovoga Pravilnika, ulovljenih okružujućom mrežom plivaricom – srdelarom u kalendarskoj godini koja prethodi godini podnošenja Zahtjeva za potporu odnosno u razdoblju iz članka 6. stavka 6. ovoga Pravilnika, ako je primjenjivo.

Podaci o količini iskrcaja se uzimaju iz službenih evidencija koje vodi Uprava ribarstva te se u obzir uzimaju samo količine za koje je očevidnik/izvješće o ulovu točno ispunjen te dostavljen u propisanom roku i na propisani način.

\*\* Prosječna cijena po vrstama podrazumijeva prosječnu cijenu vrsta iz članka 4. stavka 4. ovoga Pravilnika u kalendarskoj godini koja prethodi godini podnošenja Zahtjeva za potporu. Podaci o prosječnim cijenama se uzimaju iz službenih evidencija Uprave ribarstva.